Ndá chꞌin Pilato kjuajon kjuachaxin sákjuíko sin ti chꞌin Jesús tsjakꞌenkáni chꞌan ntacruz.
Ndá sákjuíko sin ti chꞌin Jesús yámá ti ntacruz tsjakꞌenkáni.
Ndá kjuíjiko sin chꞌan ijnko itjo̱ ti̱ki̱texín sin Hueso ikja chojni,
mé ngiva hebreo la nchekꞌin sin Gólgota.
Ndá ntiha kjua̱kꞌe̱nka̱ni sin chꞌan ti ntacruz la ko kja̱xin yaá sin nánánko kꞌuejó,
ndá nko̱siñe kjuákꞌe chꞌin Jesús.
Ndá chꞌin Pilato kꞌue̱to̱an kixin tsꞌóna letra ijnko inta tsjakꞌenkáni ikja ti ntacruz tsondáchro:
“Jesús tsikji̱xi̱n Nazaret,
Rey kuènté ti sin judío.”
La itsjé ti sin judío kjuínchekuáxin ti letra tsíkꞌóna kixin chjina ti chjasin Jerusalén ti kjuákꞌenkáni chꞌin Jesús ntacruz,
la ko ti inta tsíkꞌóna letra mé iní ngiva chonta,
ti ngiva hebreo,
griego la ko latín.
Ndá xi̱kaha ti sin ncha̱tꞌá tꞌe̱to̱an kuènté ti sin judío mé ndáche sin ti chꞌin Pilato:
―Chrokjinhña kixin jehe chꞌan mé “Ti Rey kuènté ti sin judío.”
Náhí.
Chrókjian kixin “Jehe chꞌan mé ndáchro chꞌan kixin jehe chꞌan ti Rey kuènté ti sin judío.”
Kjánchó chꞌin Pilato kjuáte̱he ndáchro:
―Ti kuéto̱an kꞌóna la ó kꞌóna,
la xi̱kahó tsjakꞌe.
A̱ndá ti sin soldado ti ó kjuixin kjua̱kꞌe̱nka̱ni sin ntacruz ti chꞌin Jesús,
la kuákja sin ti iké chꞌan la kꞌóxika̱ye̱he sin kuákja nkojnko,
kanoé sin.
La ko kja̱xin kuákja sin ti ika kjíjin tꞌinkáyate chꞌan.
Ti ika a mé chóntahya ti tsíxro̱nñaxín,
méxra̱ nkoko̱a ika tíha.
*Ndá ti sin soldado mé ikjo kícho sin ndáchro sin:
―Tsótséchjehyani ti ika i.
Ícha jína sichꞌexíni suerte ndá tso̱noheni nkexro tsákja.
Mé xi̱kaha kjuíchꞌe sin la xiteyá éxi ndáchro ti xroon tsíkjin sin ósé,
ndáchro:
“Kjuíchꞌexín sin suerte ti kaná ndá kꞌóxika̱ye̱he sin kuákja sin.”
A̱ndá chjina ti ntacruz kjuákꞌenkáni chꞌin Jesús,
mé ntiha kjuákꞌe ti ìñé chꞌan la ko ti kícho tjan,
ti tjan María ichjién chꞌin Cleofas,
la ko ti tjan María Magdalena.
A̱ndá ti ó kꞌuíkon chꞌan kixin ntiha itjen ti ìñé chꞌan la ko ti chꞌin imá tjue̱hé chꞌan kuékꞌajiko chꞌan,
la ndáche chꞌan ti ìñé chꞌan:
―Ìñéni,
tsjehé méhe̱ itjen ti xja̱an.
Ndá kjuixin la nixje̱he̱ chꞌan ti nkexro tjue̱he chꞌan,
ndáchro chꞌan:
―Tsjehé,
méhe̱ itjen ìná.
A̱ndá ti nkexro a mé sákjuíko chꞌan ndo̱e chꞌan ti tjan María la kꞌuayakohen chꞌan éxi ìñé chꞌan xi̱kaha.
*Ndá ti ó kjuixin tíha la chꞌin Jesús ó nohe kixin kaín ixra̱ la ó kjuixin xiteyá,
ndá tjinkaon chꞌan kixin tsoxiteyá kaín ti nkehe ndáchro ti xroon tsíkjin sin ósé,
ndá xi̱kaha ndáchro chꞌan:
―Ikꞌuén ìnta̱.
Ndá ntiha itjen ijnko nchísén síkaón xranvino isán,
ndá kjuínchekjata sin ijnko kachjo̱n,
la kjua̱kꞌe̱chónta sin ijnko inta kjíjin,
ndá kjuínchechrìin sin ti itjen irꞌua chꞌan.
Ndá chꞌin Jesús ikꞌui ti xranvino isán la ndáchro:
―Ó kjuixin xiteyá kaín nkehe.
Ndá kꞌuisén ikja chꞌan la ikꞌuén chꞌan.
A̱ndá ti na̱xa̱ tihya ti ña̱o tjasin sin ti kia Pascua,
ndá ti sin judío mé tjinkakonhña kixin ti cuerpo kuènté ti sin tsíkꞌen la na̱xa̱ tsꞌejóyáni ti ntacruz ti ña̱o to̱kꞌéhe sin,
kixin ti ña̱o Pascua mé ijnko ña̱o imá tjetoan.
Mé kjuanchehe sin ti chꞌin Pilato kixin tsꞌóchjejin sin to̱té ti sin tjejóyáni ntacruz la ko tsꞌinkajin ti cuerpo.
Ndá xi̱kaha ti sin soldado la sákjuí sin kꞌóchjejin sin to̱té ti chꞌin itjen sa̱o la ko kja̱xin kꞌóchjejin sin to̱té ti íjnko chꞌin,
tjejóyániko chꞌin Jesús ti ntacruz.
Ndá ti ó kóchjina sin ti itjen chꞌin Jesús,
la kꞌuíkon sin kixin ó tsikji̱xi̱n tsíkꞌen chꞌan,
ndá í kꞌóchjejinhña sin to̱té chꞌan.
Ndá ijnko soldado mé chrꞌáte ijnko chika iyo ti chjia chꞌin Jesús ndá tuénxín kꞌuaxrje ijni̱ la ko ìnta̱.
A̱ndá ti nkexro kꞌuíkon kaín ti nkehe kóhen la ndoá chronka,
la ko nohe kixin chaxín ti nkehe chrónka kixin kaín ti nkexro tsihin la tsitekaon.
*Mé xi̱kaha kóhen kixin xiteyá ti nkehe ndáchro xroon itén Díos tsíkjin sin ósé ndáchro:
“Kꞌóchjejinhña sin ninkehó huéso̱e chꞌan.”
*Kja̱xin íjnko nketí nixja ti xroon itén Díos tsíkjin sin ósé ndáchro:
“Tsokomá sin ti nkexro tsíkjiate chika ti chjia.”